Говь-Алтай аймаг

**Говь-Алтай** (монгол бичгээр  – *гоби-алтаи*) нь Монгол улсын баруун өмнөд хэсэгт орших аймаг юм. Аймгийн төв нь Алтай. 

Говь-Алтай аймаг нь 141.4 мянган хавтгай дөрвөлжин км газар нутагтай, хойд талаараа Завхан аймаг, зүүн талаараа Баянхонгор аймаг, өмнө талаараа 360 км БНХАУ, баруун талаараа Ховд аймагтай хиллэж, аймгийн төв нь Улаанбаатар хотоос 1037 км зайд оршдог.

## Түүхэн тойм
Түүхийн хуудас сөхвөл ар Халхын 4 аймгийн нэг, Засагт хан аймгийн нэршил Ардын хувьсгал ялсны дараахан буюу 1923-1924 онд тэр үеийн аймаг хошуудын нэрийг газар усны нэрээр өөрчлөхөд Хан тайшир уулын аймаг хэмээсэн ба (гол хошууг нь ч мөн нэрээр нэрлэж) түүнд одоогийн Говь-Алтай аймгаас гадна, Увс аймгийн Өндөрхангай, Зүүнхангай, Зүүнговь сумд, Ховдын Зэрэг, Дарви сумд, Баянхонгорын Байдрагаас баруун хойших Баацагаан, Бууцагаан, Баян-Өндөр, Шинэжинст зэрэг сумд, мөн Завхан аймгийн нэлээд хэдэн сум харьяалагдаж байсныг түүхийн олон эх сурвалжид дурдсан байна. 1931 онд олон аймаг байгуулахад Алтай, 1934 оны эцэсээр Завхан аймагтай нийлээд, дараа нь 1940 оны шинэчилсэн өөрчлөлтөөр одоогийн Говь-Алтай аймаг болж төвхнөжээ.

## Газар зүй 
Говь-Алтай аймаг нь Монголын баруун өмнөд хэсэгт орших бөгөөд нутгийн дундуур нь Монгол Алтайн нуруу баруун хойноос зүүн урагшаа чиглэлтэй оршино. Аймгийн хамгийн өндөр мөнх цаст Сутай хайрхан уул далайн түвшнээс дээш 4090 метр өндөр бөгөөд Аж богд (3802 м), Бурхан буудай (3765 м), Алаг хайрхан (3738 м), Хасагт хайрхан (3578 м), Бүс хайрхан (3393 м), Буга хайрхан зэрэг байгалийн үзэсгэлэнт өндөр уулс оршино. Мөн Шарга, Бигэр, Хүйс зэрэг томоохон хотгоруудад нь кайнозойн хурдас тархсан бөгөөд уулархаг нь Кембрийн ба Кембрийн өмнөх суурь чулуулагтай юм. Чулуун нүүрс (Зээгт), үнэт чулуу (Алтан худаг), барилгын материал зэрэг ашигт малтмал бий. 

Аймгийн нутгийн хойд захаар Завхан гол урсах бөгөөд Зүйл, Сагсай зэрэг адагтаа ширгэдэг гол горхи бий. Мөн Ихэс, Шаргын цагаан, Тонхил зэрэг нуурууд бий. Хөнхөр зуслан, Улаанхайрхан, Аргалант зэрэг рашаан ус бий. Говь-Алтай аймаг нутаг дэвсгэрийнхээ хэмжээгээр улсдаа 2-рт орно.

## Хүн ам 
Хүн ам, орон сууцны 2020 оны ээлжит тооллогын дүнгээр Говь-Алтай аймгийн харьяат хүн 57.7 мянга байгаа нь 2010-2020 оны хооронд буюу 10 жилийн хугацаанд 3.9 мянган хүнээр өсжээ. Хүн амын 49.8 хувь нь эрэгтэйчүүд, 50.2 хувь нь эмэгтэйчүүд байна. Говь-Алтай аймгийн харьяат хүн амын 99.3 хувийг халхчууд эзэлж, өмнөх тооллогын үеийнхээс 0.7 пунктээр өссөн байна. Мөн Захчин-0.2, Дөрвөд-0.1, Казах-0.1, Баяд-0.1, Торгууд-0.1 болон бусад үндэстэн 0.2 хувийг тус тус эзэлж байна. 2020 оны хүн амын тооллогоор тоологдсон 16.1 мянган өрхийн 33.1 хувь нь суурин газарт, 66.9 хувь нь хөдөөд амьдарч байна.

## Амьтан ургамал 
Алтайн өвөр хэсгээр цөлийн бор саарал, хөрс, ууландаа уулын нугын ба уулын хүрэн хөрстэй, нутгийн хойд хэсгээр хүрэн хөрстэй, Алтайн өврөөр говийн ургамалтай, ууландаа уулын хээр, хойд хэсгээрээ хээрийн ургамал тархжээ. Аймгийн нутагт дэлхийд нэн ховордсон бөхөн, хулан, хавтгай, мазаалай болон бусад олон төрлийн амьтад амьдардаг. Аймгийн хэмжээгээр 2 сая гаруй малтай бөгөөд малын олонх нь хонь, ямаа юм. 

## Эдийн засаг 
Хятад улс руу гарах Бургастайн боомт Алтай суманд бий.

## Аймгийн бэлгэ тэмдэг
### Аймгийн сүлд 
Аймгийн сүлд нь ариун цагаан өнгийн бадам цэцэг суурьтай, төгсгөлгүй үргэлжлэн дэлгэрэх түмэн наст хээгээр хөвөөлсөн, мөнх тэнгэрийг бэлгэдсэн дугариг хөх дэвсгэртэй байна.

Сүлдний төв хэсэгт ан амьтнаар баялгийг бэлгэдэн дүүлж байгаа угалз, говь-хангай, өндөр сүрлэг уулсыг харуулсан ногоон шар дэвсгэр, мөнх цаст уулын зураг, дэлхийн даяаршил, мэдээллийн технологийг бэлгэдсэн долгионыг дүрсэлсэн байна.
Сүлдний хүрээний магнайн хэсэгт шинжлэх ухаан боловсролыг дээдэлсэн дэлгэсэн номын дүрсэн дээр Монгол улсын тусгаар тогтнол, бүрэн эрхт байдал, цог хийморийг илтгэсэн алтан соёмбыг залж, доод хэсэгт аж үйлдвэр, газар тариаланг илтгэсэн хүрд араа, тариан түрүүг тус тус дүрсэлнэ.

Сүлдний доод хэсгийг "Говь-Алтай" гэсэн бичигтэй туузаар ороосон байна.
Аймгийн сүлдийг үйлдэх, дүрслэхдээ түүний хэмжээнээс үл хамааран Үндсэн хуульд хавсаргасан Монгол улсын сүлдний эх загварт заасан тэг, харьцааг чанд баримтална.

### Далбаа 
Говь-Алтай аймгийн далбаа нь шар хөх хосолсон өнгөтэй байна. Далбааны доод хэсэгт гурав хуваасны нэгийн хэмжээтэй говийг бэлгэдсэн шар өнгөтэй, дээд хэсэгт мөнх тэнгэрийг бэлгэдсэн хөх дэвсгэр дээр аймгийн сүлдийг байрлуулсан байна. Далбааны ишин талд сүлдийг байрлуулсан байна. Далбааны өргөн, урт нь 1х2-ын харьцаатай байна.

### Сүлд дуу  
**Зулай цагаан Алтай**

*/Үг: З.Гүнсэн, Ая: Ч.Сангидорж/*

:Үүрийн таван жингээр Сараан саатуулж мөнгөрсөн
:Үдшийн бүрий тасартал Нараа наадуулж алтарсан
:Зулай цагаан Алтайгаа би
:Зүүдэлж сэрдэг нь юуных вэ
::Аяа Алтай минь, Алтай минь
::Азаар заяасан нутаг аа
::Тэвэрч таныгаа даахгvй ч гэлээ
::Тээж явдаг шүү сэтгэлдээ
:Дэлгэр зуны улиралд Цэцгээ дэвсэж харуулдсан
:Дэнжийн цагаан гэртээ Ээж минь хүүгээ хүлээсэн
:Зулай цагаан Алтайгаа би
:Зvvдэлж сэрдэг нь учиртай
::Аяа Алтай минь, Алтай минь
::Азаар заяасан нутаг аа
::Тэвэрч таныгаа даахгүй ч гэлээ
::Тээж явдаг шүү сэтгэлдээ
:Заяа түвшин түмнийхээ Итгэл болж сүндэрлэсэн
:Санаа цагаан ардынхаа Сэтгэл болж мөнхөрсөн
:Зулай цагаан Алтайгаа би
:Зүүдэлж сэрдэг нь аргагүй

## Алдартнууд 
Говь-Алтай аймаг нь Монгол Улсын генерал цолтон хамгийн олон төрсөн аймгийн нэг юм. Мөн шинэ үеийн дүрслэх урлагийн анхдагч Балдуугийн Шарав, Монгол Улсын Ерөнхий сайд асан Пунцагийн Жасрай болон Монгол Улсын баатар Магсарын Жанчив, Дүгэрийн Гуулин, Ванчинжавын Шарав, төрийн хошой шагналт нэрт зохиолч Чадраабалын Лодойдамба, Зохиолч судлаач Лодонгийн Түдэв, Соёлын Гавьяат Зүтгэлтэн, зохиолч, яруу найрагч, сэтгүүлч Дагшинжавын Лхагвасүрэн,  Монгол Улсын гавьяат хуульч, хурандаа генерал Жарантайн Авхиа, Монгол Улсын Батлан хамгаалахын сайд Шагалын Жадамбаа, Монгол Улсын гавьяат тамирчин Нанзадын Бүргэдаа, Монгол Улсын Ардын эмч Навааны Жамбал, Монгол Улсын гавьяат эмч, академич, доктор, профессор Бямбажавын Рагчаа, гавьяат эмч Машбалжирын Ганбаатар, Гавьяат эмч Бундангийн Болдсайхан, Монгол улсын гавьяат эмч Чогсомын Содномпил, Монгол Улсын гавьяат багш, академич, төрийн шагналт доктор професор Дарийн Содномдорж, Монгол Улсын Хуулийн салбарын алтан үеийнхний нэг гавьяат хуульч Буяндэлгэрийн Санжмятав, Монгол Улсад худалдаа, нийтийн хоолны салбарыг хөгжүүлэхэд үнэтэй хувь нэмэр оруулсан анхдагчдын нэг Дан-Аажавын Пунцаг, Монгол Улсын гавьяат жүжигчин Гончигийн Ундармаа, дипломатч, доктор профессор Чоёгийн Даваадаш, Үндэсний бөхийн улсын Дархан аварга Шаравын Батсуурь, улсын гарди Нямдоржийн Ганбаатар, Жанцангийн Бат-Эрдэнэ, улсын заан Рэгжийбуугийн Давааням, Баттулгын Соронзонболд нар энэ нутгийн бахархал мөн.

## Сонирхолтой баримтууд
*Говь-Алтай аймгийн төв Алтай хот нь д.т.д 2181м-ийн өндөрт оршдог.
*Говь-Алтай аймаг нь Монголын бүх бүс нутгийг багтаасан цорын ганц аймаг юм. Тодруулбал говь, хангай, тал, уулс гээд Монголын бүхий л байгаль орчны хэв шинжийг энэ аймагт харж болно.

## Сумд 
* Алтай сум
* Баян-Уул сум
* Бигэр сум
* Бугат сум
* Дарви сум
* Дэлгэр сум
* Есөнбулаг сум
* Жаргалан сум
* Тайшир сум
* Тонхил сум
* Төгрөг сум
* Халиун сум
* Хөхморьт сум
* Цогт сум
* Цээл сум
* Чандмань сум
* Шарга сум
* Эрдэнэ сум

## Цахим холбоос
* Говь-Алтай аймгийн албан ёсны цахим хуудас

## Эшлэл

Ангилал:Монголын аймаг
!